Εσωκομματικές εκλογές ΣΥ.ΡΙΖ.Α. - Προοδευτική Συμμαχία 2022

Οι εσωκομματικές εκλογές του ΣΥΡΙΖΑ-ΠΣ του 2022 διεξήχθησαν στις 15 Μαΐου 2022, όπου εκλέχτηκαν ο πρόεδρος και η κεντρική επιτροπή του κόμματος.

Ιστορικό
Στις 19 Ιανουαρίου 2022, ο Αλέξης Τσίπρας, τότε πρόεδρος του ΣΥ.ΡΙΖ.Α. - Π.Σ. πρότεινε σε συνεδρίαση του πολιτικού συμβούλιου του κόμματος την εκλογή του προέδρου και της κεντρικής επιτροπής απευθείας από τα μέλη του και όχι από το συνέδριο.

Στις αρχές Απριλίου, πριν την διεξαγωγή του 3ου συνεδρίου του κόμματος, δόθηκαν στην δημοσιότητα οι προδιαγραφές της εκλογικής διαδικασίας που θα τίθονταν σε ψηφοφορία σε αυτό. Η εκλογή Προέδρου θα ήταν ανοιχτή προς όλους όσους θα εγγράφονταν ως μέλη ή φίλοι του κόμματος την ίδια μέρα, ενώ οι εκλογές γιά την κεντρική επιτροπή θα ήταν ανοιχτές μόνο για όσα μέλη θα είχαν εγγραφεί πριν τις 21 Μαρτίου 2022.

Στις 15 Απριλίου, κατά την διάρκεια του συνεδρίου, η «Ομπρέλα» εξέφρασε έντονα την διαμαρτυρία της με την  πρόταση Τσίπρα, ωστόσο εκείνη εγκρίθηκε με ποσοστό 70%.

Εκστρατεία
Η εκλογική διαδικασία παρουσιάστηκε από τον ΣΥΡΙΖΑ ως μία απάντηση στην κυβέρνηση για την αντιμετώπιση της ακρίβειας, με την χρήση του σλόγκαν "Τους στέλνουμε πίσω τον λογαριασμό!".

Αποτελέσματα
Ο Τσίπρας επανεκλέχθηκε με 100% των έγκυρων ψήφων, το αξιοσημείωτο κατά τον ίδιο όμως ήταν η μαζική συμμετοχή 140.000 νέων μελών.

Κριτική
Αντικείμενο κριτικής από την Νέα Δημοκρατία ήταν η απουσία αντιπάλων υποψηφίων εναντίον του Αλέξη Τσίπρα, αλλά και το δικαίωμα ψήφου σε άτομα 15 ετών.

Μετέπειτα γεγονότα
Μετά τις εθνικές εκλογές του Μαΐου 2023, όπου ο ΣΥΡΙΖΑ έλαβε το χαμηλότερο ποσοστό από τις εθνικές εκλογές του Μαΐου 2012, ο Αλέξης Τσίπρας δέχτηκε πιέσεις για να παραιτηθεί από την ηγεσία του κόμματος, αλλά παρέμεινε, αιτιολογώντας πως προέχει η εκλογική αναμέτρηση του Ιουνίου.

Όμως, μετά την νέα ήττα στις εκλογές του Ιουνίου, και την περαιτέρω πτώση στα εκλογικά ποσοστά, δήλωσε το βράδυ των εκλογών πως θα θέσει τον εαυτό του στην κρίση των μελών του κόμματος. Ωστόσο, τέσσερις ημέρες αργότερα, ανακοίνωσε την παραίτησή του από την ηγεσία του κόμματος, δηλώνοντας ότι το κόμμα χρειάζεται «βαθιά ανανέωση και επανίδρυση».

Μετά την ανακοίνωση του Αλέξη Τσίπρα ότι δεν θα είναι υποψήφιος για πρόεδρος του ΣΥ.ΡΙΖ.Α - Προοδευτική Συμμαχία, την υποψηφιότητα τους ανακοίνωσαν με χρονική σειρά οι: Έφη Αχτσιόγλου στις 12 Ιουλίου του 2023, Ευκλείδης Τσακαλώτος στις 14 Ιουλίου του 2023, Στέφανος Τζουμάκας και Νίκος Παππάς στις 15 Ιουλίου 2023 και Στέφανος Κασσελάκης στις 29 Αυγούστου του 2023.

Παραπομπές 

Συνασπισμός Ριζοσπαστικής Αριστεράς
Συριζα 2022